Il-pedament tal-ġustizzja soċjali hija ekonomija soda u b'saħħitha. Fin-nuqqas ta' dan, l-ispazju ta' manuvrar tal-gvern ċentrali biex itejjeb il-ħajja ta' min hu l-aktar vulnerabbli jkun limitat. Dan l-aħħar rajna l-ekonomija Maltija tikber f'livelli li ħafna jassoċjawhom ma' pajjiżi li għadhom qed jiżviluppaw 'il barra mill-Ewropa, mhux ma' pajjiż żviluppat. Infatti, il-prestazzjoni ta' Malta kienet mal-aqwa fl-Ewropa f'dawn l-aħħar xhur. Jekk inqisu li l-Prodott Domestiku Gross huwa l-kejk li tipproduċi l-ekonomija Maltija kull sena, l-uniku mod kif kulħadd jista' jieħu sehem ikbar minn dan il-kejk huwa li sena wara sena l-ekonomija tipproduċi kejk ikbar – dak li jissejjaħ tkabbir ekonomiku. Gvernijiet b'livelli mhux sostenibbli ta' dejn estern, bħalma hi l-Greċja, qed ikollhom iċekknu dan il-kejk billi jintaxxaw iżjed liċ-ċittadini tagħhom filwaqt li jċekknu l-porzjon li jitqassam. L-amministrazzjoni Maltija temmen li flus fil-but tan-nies ifissru li r-rota ekonomika ddur b'mod iżjed frekwenti filwaqt li tiġġenera iżjed ġid. Gvern b'valuri soċjali jqassam dan il-ġid mhux b'mod ugwali, għax dan ikun qiegħed jistma lill-bieżel u lill-għazzien bl-istess mod, iżda b'mod soċjalment ġust, fejn min ħaqqu għax bieżel jieħu l-porzjon li jkun ħadem għalih filwaqt li min għandu bżonn l-għajnuna biex iqum fuq saqajh isib spalla li tgħinu u tinkoraġġih. Huwa stat ta' fatt li ewro fil-but ta' persuna fil-klassi medja jew baxxa hemm ċans ikbar li jiġi minfuq milli fil-każ fejn dan jingħata lil dawk ikkunsidrati sinjuri. Madankollu, meta wieħed jgħolli l-livell medju u l-livell baxx, igawdi wkoll is-sinjur. Meta persuna tonfoq il-flus, tiġġenera iżjed qligħ għan-negozji, in-negozjant ikollu iżjed flus għad-dispożizzjoni tiegħu biex jinvesti u jħaddem iżjed nies, u b'hekk jirriżulta f'iżjed flus fil-bwiet tal-ħaddiema. B'dan iċ-ċiklu virtuż, l-ekonomija tikber u l-Gvern ikollu iżjed qligħ mit-taxxi biex jinvesti fl-infrastruttura, pensjonijiet, saħħa, edukazzjoni u benefiċċji soċjali oħra. B'dan il-mod, meta gvern jintaxxa inqas, iħalli iżjed flus fil-bwiet tan-nies u wara t-tkabbir ekonomiku jdaħħal iżjed milli kieku jkun għolla t-taxxi. Gvern Laburista mexa fuq dan il-kunċett f'ambjent fejn f'pajjizi oħra kienu qed jirrenjaw l-awsterità u l-issikkar taċ-ċintorin. Meta niġu għall-andament ekonomiku f'din il-leġiżlatura, il-ministeri li jmissu mal-industrija, mal-ekonomija u mal-finanzi ħaqqhom kull tifħir. Filwaqt li l-ekonomija qed tikber, dan mhux jirriżulta f'inflazzjoni. F'termini sempliċi, inflazzjoni hija żieda ġenerali fil-prezzijiet. Mingħajr ma nidħlu fit-teknikalitajiet ta' kif tiġi kkalkulata, din tirriżulta fi tnaqqis tal-ammont ta' oġġetti li jistgħu jinxtraw bl-istess ammont ta' flus. Hekk, jekk b'€100 kont tixtri mitt oġġett ta' €1 il-wieħed, b'inflazzjoni ta', pereżempju 10% fejn l-oġġett issa sar jiswa €1.10, bl-istess €100 tista' tixtri biss 91 oġġett. L-inflazzjoni qiegħda tinżamm taħt kontroll filwaqt li l-qgħad qed ikompli jonqos. Filwaqt li l-popolazzjoni qed tiżdied, qed naraw ammonti baxxi rekord kemm f'termini perċentwali kif ukoll f'termini ta' numri ta' nies li jixtiequ jaħdmu iżda jinsabu mingħajr xogħol. Il-benefiċċji biex iżjed nisa u persuni b'abbiltajiet differenti joħorgu fid-dinja tax-xogħol żied l-ammont ta' persuni lesti li jaħdmu, u l-ekonomija Maltija mhux talli assorbiet dawn il-ħaddiema iżda qed tagħti xogħol ukoll lil numru dejjem jiżdied ta' ħaddiema barranin li jiġu jaħdmu f'pajjiżna f'setturi differenti. Dan huwa possibbli bl-investiment kapitali li qed isir min-negozju f'operat ġdid jew espansiv. Minn ekonomija b'saħħitha jgawdi kulħadd. Għalhekk huwa essenzjali li jkun hemm kunsens politiku meta niġu għal deċizjonijiet li jaffettwaw l-ekonomija Maltija u li ma nħallux li battalji politiċi jikkawżaw dannu li jista' jkun irreparabbli. Wara kollox, minkejja d-differenzi li jista' jkun hemm f'ideoloġiji politiċi ta' kif jitqassam il-ġid, fin-nuqqas ta' ekonomija li toħloq dan il-ġid, l-ebda ideoloġija ma' taħdem. Għalhekk huwa importanti li f'dan ir-rigward il-Gvern u l-Oppożizzjoni jiġbdu ħabel wieħed għall-ġid tal-Maltin u l-Għawdxin kollha. L-ekonomija ma' tħarisx lejn kulur politiku, iżda hija l-fjuwil li bih Malta tagħna tista' timxi b'pass mgħaġġel 'il quddiem.